ঘরের মধ্যেও মহিলারা নিরাপদ কি না, সেই প্রশ্ন তুলে দিল ক্যানিংয়ের জীবনতলার ঘটনা।
বুধবার গভীর রাতে জীবনতলা থানার অন্তর্গত পিয়ালির নতুনপল্লির বাসিন্দা এক কিশোরীকে ঘর থেকে তুলে নিয়ে যাওয়ার চেষ্টা করে দুই দুষ্কৃতী। মেয়ের সম্মান বাঁচাতে গিয়ে দুষ্কৃতীদের গুলিতে জখম হয়ে স্থানীয় হাসপাতালে চিকিৎসাধীন মা। দুষ্কৃতীদের ধারাল অস্ত্রের কোপে জখম হয়েছেন ওই কিশোরীর বাবাও। এই ঘটনায় মূল অভিযুক্ত সোমনাথ সর্দারকে গ্রেফতার করেছে পুলিশ। তবে ঘটনায় জড়িত সোমনাথের সঙ্গী এখনও পলাতক।
পুলিশ সূত্রের খবর, দু’কামরার বাড়ির একটি ঘরে ঘুমোচ্ছিলেন নবম শ্রেণির ওই ছাত্রী। পাশের ঘরে ছেলেকে নিয়ে ঘুমোচ্ছিলেন বাবা এবং মা। পুলিশ সূত্রের খবর, রাত আড়াইটে নাগাদ দরমার দরজা ভেঙে ঘরের ভিতরে ঢুকে পড়ে সোমনাথ এবং তার সঙ্গী। অভিযুক্তেরা ছাত্রীকে তুলে নিয়ে যাওয়ার চেষ্টা করলে মেয়ের চিৎকারে ঘুম ভেঙে যায় বাবা এবং মায়ের। বৃহস্পতিবার ছাত্রীটির ভাই জানিয়েছে, দুষ্কৃতীরা দিদিকে তুলে নিয়ে যাচ্ছে দেখে বিছানা থেকে ঝাঁপিয়ে দু’জনকেই ধরে ফেলেন বাবা। কাটারি হাতে সোমনাথ এবং তার সঙ্গীদের দিকে তেড়ে যান মা রিনা। পুলিশ সূত্রের খবর, এসময় পকেট থেকে পাইপগান বার করে গুলি চালিয়ে দেয় এক দুষ্কৃতী। রিনার পেটে গুলি লাগলে লুটিয়ে পড়েন তিনি। স্ত্রী’কে ওই অবস্থায় দেখে একটু অসতর্ক হতেই ছাত্রীর বাবাকে ধারাল অস্ত্রের কোপ বসিয়ে চম্পট দেয় দুই দুষ্কৃতী।
গুলির আওয়াজে ছুটে আসেন প্রতিবেশীরা। তাঁরাই রিনাকে স্থানীয় হাসপাতালে ভর্তি করিয়ে পুলিশে খবর দেন। ধৃতের বিরুদ্ধে খুনের চেষ্টা এবং অস্ত্র আইনে মামলা রুজু করেছে পুলিশ। ঘটনাস্থল থেকে একটি পাইপগান উদ্ধার করা হয়েছে।
পুলিশ সূত্রের খবর, ওই ছাত্রীকে প্রায়ই উত্যক্ত করত সোমনাথ। কিন্তু কিশোরী পাত্তা না-দেওয়ায় আক্রোশ থেকে এই ঘটনা বলে মনে করছে পুলিশ। যদিও অন্য কোনও কারণ রয়েছে কি না, তা-ও খতিয়ে দেখা হচ্ছে।